ଲକ୍ଷ୍ମୀକାନ୍ତ ତ୍ରିପାଠୀ ଜଣେ ଭାରତୀୟ ଓଡ଼ିଆ-ଭାଷୀ ଲେଖକ । ସେ ପ୍ରବନ୍ଧ, ରମ୍ୟରଚନା, ହାସ୍ୟରଚନା, ଗଳ୍ପ, କବିତା ଓ ଅନୁବାଦ ଆଦି ରଚନା କରିଛନ୍ତି । ତାଙ୍କର ପ୍ରମୁଖ ରଚନାବଳୀ ମଧ୍ୟରେ  "ଦାଣ୍ଡି ପେଟେଣ୍ଟ ମେଡିସିନ" ,  "ମିତା ପାଇଁ କବିତା" ,  "ପ୍ୟାରୋଡ଼ି ପଞ୍ଚବିଂଶତି" ,  "ନେତୃଚରିତମ୍" ,  "ଗୋଲି କବିତା ଶତାଧିକ" ,  "ବୈଦ୍ୟଶାସ୍ତ୍ର" ,  "ରାମାୟଣ ହରିବଂଶ" ,  "ଭୂତକେଳି" ,  "ଅବିବାହିତର ଜୀବନସଂଗିନୀ" ,  "ମୁଁ ଦିନେ ଛାତ୍ର ଥିଲି" ,  "ଆଖି" ,  "ପତ୍ନୀ ସହ ୨୫ବର୍ଷ" ,  "ପତ୍ନୀ ଚର୍ଚ୍ଚା" ,  "ଘୋଡ଼ାନାଚ" ,  "ଓଡ଼ିଆ ବ୍ୟଙ୍ଗଗଳ୍ପ"  ଆଦି ପ୍ରଧାନ । ସେ ଅଧୁନା ଫକୀରମୋହନ ସାହିତ୍ୟ ପରିଷଦର ସଭାପତି ଅଛନ୍ତି । ଜୀବନୀ ଲକ୍ଷ୍ମୀକାନ୍ତ ତ୍ରିପାଠୀ ଓଡ଼ିଶାର ବାଲେଶ୍ୱର ଜିଲ୍ଲାର ବିଷ୍ଣୁପୁରଠାରେ ୧୯୫୬ ଅକ୍ଟୋବର ୨୦ ତାରିଖରେ ଜନ୍ମନେଇଥିଲେ । ଶିକ୍ଷା ସେ ଶାନ୍ତିନିକେତନରୁ ଓଡ଼ିଆ ଭାଷା ଓ ସାହିତ୍ୟରେ ସ୍ନାତକୋତ୍ତର କରିଥିଲେ । ତାହା ପରେ  "ଫକୀରମୋହନଙ୍କ କଥା ସାହିତ୍ୟରେ ସାମସମୟିକ ସମାଜର ଚିତ୍ର"  ଶୀର୍ଷକରେ ବ୍ରହ୍ମପୁର ବିଶ୍ୱବିଦ୍ୟାଳୟରୁ ଏମ୍ ଫିଲ ଓ ପରେ  "ଓଡ଼ିଆ ସାହିତ୍ୟରେ କୈବର୍ତ୍ତ ସଂସ୍କୃତି"  ବିଷୟରେ ଉତ୍କଳ ବିଶ୍ୱବିଦ୍ୟାଳୟରୁ ପିଏଚ ଡି ଲାଭକରିଥିଲେ । ଏହାପରେ ସେ  "ଆଦିବାସୀ ସଂସ୍କୃତି ଓ ଓଡ଼ିଆ ସାହିତ୍ୟରେ ତାର ପ୍ରଭାବ"  ବିଷୟରେ ଫକୀର ମୋହନ ବିଶ୍ୱବିଦ୍ୟାଳୟରୁ ଡି ଲିଟ୍ ଉପାଧି ଲାଭ କରିଥିଲେ ।